Ծնվել է 1944թ. մարտի 25-ին, Կիրովաբադում (այժմ՝ Գանձակ): 1972թ. ավարտել է Երևանի Կոմիտասի անվան պետական կոնսերվատորիայի կոմպոզիցիայի բաժինը: 1967թ-ից աշխատել է «Հայֆիլմ» կինոստուդիայում` որպես երաժշտական ձևավորող, ապա` երաժշտական խմբագիր: Հեղինակել է ավելի քան 70 ֆիլմերի երաժշտություն` «Մարդն Օլիմպոսից» (1974թ.), «Օգոստոս» (1976թ.), «Զինվորն ու փիղը» (1977թ.), «Կյանքի լավագույն կեսը» (1979թ.), «Խոշոր շահում» (1981թ.), «Մեր պապերի քայլերգը» (1980թ.), «Սիրամարգի ճիչը» (1982թ.), «Անիծվածները» (1991թ.), «Ձայն բարբառոյ» (1991թ.), «Ուրախ ավտոբուս» (2000թ.), «Խենթ հրեշտակը» (2000թ.), «Հերոստրատ» (2001թ.), «Տխուր փողոցի լուսաբացը» (2008թ.) և այլն: Գրել է նաև մի քանի վավերագրական ֆիլմի երաժշտություն, որոնց թվում է` «Հայկական ԽՍՀ», «Հայաստանն այսօր», «Կերամիկայի վարպետները», «Ինչպես է կոփվում արծաթը»: Հեղինակել է նաև Սիմֆոնիա (1984թ.), Արաբեսկներ, սիմֆոնիա պատկերներ, «Գովք խաղողին, գինուն և գեղեցիկ դպրության» կանտատը (1970թ., Ե.Չարենցի տեքստերով), Գալարափողի կոնցերտ (2000թ.), 2 լարային կվարտետ (1968թ., 1970թ.), «3 իրիկնային երգ» (1971թ.), «Աշուն» (1972թ.) վոկալ շարքերը, 3 քաղաքային երգ (Լի Բոյի, Վ.Տերյանի, Մ.Մեծարենցի տեքստերով), «Տողեր Դավթի սաղմոսներից», 3 խմբերգ (Ա.Իսահակյանի տեքստերով), թատերական ներկայացումների համար երաժշտություն: 2004թ-ից Հայաստանի կոմպոզիտորների և երաժշտագետների միության պատասխանատու քարտուղարն է: Միությանը կից հիմնադրել է «Բրևիս» երաժշտական ձայնագրման ստուդիան, որի ղեկավարն է: 2012թ. արժանացել է Հայաստանի արվեստի վաստակավոր գործչի կոչման: Նույն թվականին արժանացել է նաև «Հայակ» հայկական ամենամյա առաջին կինոմրցանակաբաշխության «Լավագույն կոմպոզիտոր» մրցանակին` «Որտե՞ղ էիր, մարդ Աստծո» (1992թ.) ֆիլմի համար: